En 39-årig mand fra Koldby i Thy har indrømmet overgreb på to 10-årige piger fra lokalområdet. Sagen kommer bag på Thisted Kommune, som først hørte om sagen, da politiet blev indblandet.

Thisted Kommune har ikke tidligere fået underretninger i sagen om den 39-årige mand, som har erkendt at have forgrebet sig på to 10-årige piger fra Koldby området. Det fortæller Lars Sloth, som er børne- og familiedirektør i Thisted Kommune, til TV2/NORD. - Vi bliver først bekendt med sagen i det øjeblik politiet bliver kontaktet, og derfor kommer det fuldstændig bag på os, at der er sket noget så grusomt, siger Lars Sloth. Politiet kom på sporet af sagen den 30. december sidste år, da faren til en af de 10-årige piger opsøgte manden for at konfrontere ham. Her kom det til klammeri og håndgemæng, hvorefter politiet blev tilkaldt. Den 39-årige mand fra Koldby er sigtet for seksuelt misbrug af i alt tre piger fra lokalområdet. Han har tidligere erkendt overgrebet mod en 10-årige pige - i dag er det kommet frem, at han også indrømmer overgreb på endnu en 10-årig pige. - Der sker det, at vi har manden til afhøring den 3. januar. Så går han hjem efter endt afhøring, men vil i kontakt med os uopfordret, fordi han har noget mere han gerne vil fortælle os. Og her ligger han kortene på bordet omkring den anden 10-årige pige, siger vicepolitiinspektør, Ralf Larsen. Overgrebene på de to 10-årige piger har ifølge politiet fundet sted på den 39-årige mands adresse. Udover sigtelserne omkring de to 10-årige piger er manden også sigtet for at have krænket en 8-årig pige, men her nægter han sig skyldig. - I forhold til den ene 10-årig, så er det over en længere periode og i forhold til de to øvrige, så er det et en gangstilfælde, så vidt vi er orienteret lige i øjeblikket, siger Ralf Larsen. Selvom den 39-årige nu har erkendt seksuelle overgreb på de to 10-årige piger har han endnu ikke været fængslet i sagen. - Hvis der skal ske varetægtsfængsling i sådan en sag skal det underbygges i, at der er risiko for gentagelse, risiko for, at han kan påvirke sagen eller sagens grovhed i det hele taget. Ud fra en samlet vurdering af de her parametre er der ikke fundet behov for varetægtsfængsling." Midt- og Vestjyllands Politi efterforsker stadig sagen og kan derfor ikke afvise, at der kan blive rejst flere sigtelser mod manden.